PRÍLOHA I K ČLÁNKU 7

 VZÁJOMNÁ POMOC V COLNÝCH ZÁLEŽITOSTIACH

Článok 1
Definície
Pre účely tejto prílohy:
(a) „colná legislatíva" znamená zákony a predpisy vydané colnými orgánmi, ktoré sa týkajú dovozu, vývozu a tranzitu tovaru, pretože  sa týkajú colných sadzieb, poplatkov a ostatných kontrol v súvislosti s pohybom tovaru cez národné hranice;
(b) „colná sadzba" znamená všetky clá, dane, dávky alebo/a iné poplatky, ktoré sú vymeriavané a vyberané na územiach zmluvných strán, v súlade s colnou legislatívou, ale nezahrňuje dávky a poplatky, ktorých výška je limitovaná čiastkou zodpovedajúcou  približným nákladom za poskytnuté služby,
(c) „dožadujúci úrad" znamená colný orgán, ktorý predkladá žiadosť o pomoc podľa tohto protokolu, alebo ktorý obdrží takúto pomoc; 
(d) „dožiadaný úrad" znamená colný orgán, ktorý obdrží  žiadosť o pomoc podľa tohto protokolu, alebo ktorý poskytuje takúto pomoc;
(e) „delikt" znamená akékoľvek porušenie colnej legislatívy a tiež akýkoľvek pokus o porušenie takejto legislatívy,
(f)	„colný orgán" znamená v Chorvátsku Ministerstvo financií – Colné  riaditeľstvo Chorvátskej republiky (Ministarstvo Financija- Carinska uprava Republike Hrvatske) a v Slovinsku Ministerstvo financií - Colná správa Slovinskej republiky (Ministarstvo za finance- Carinska uprava Republike Slovenije);
(g)	„osobné údaje“ znamenajú všetky informácie vzťahujúce sa k identifikovateľným alebo neidentifikovateľným osobám.

Článok 2
Rozsah protokolu
1. Zmluvné strany si budú navzájom pomáhať pri zabezpečovaní správnej aplikácie colnej legislatívy spôsobom a za podmienok uvedených v tejto prílohe, najmä prevenciou, odhaľovaním a vyšetrovaním porušovania tejto legislatívy.
2. Každá pomoc poskytovaná na základe tejto prílohy bude poskytovaná v súlade s národnou legislatívou dožiadanej strany. 

Článok 3
Pomoc na požiadanie
1.	Na požiadanie dožadujúceho úradu bude dožiadaný úrad poskytovať všetky príslušné informácie, aby umožnil zabezpečiť správnu aplikáciu colnej legislatívy vrátane informácií týkajúcich sa prepravy a expedície tovaru, použitia a miesta určenia takéhoto tovaru, ako aj jeho hodnoty a pôvodu, ako aj informácií týkajúcich sa vykonávaných alebo plánovaných operácii, ktoré sú alebo by boli v rozpore s legislatívou.
2.	Na požiadanie dožadujúceho úradu bude dožiadaný úrad informovať, či tovar vyvezený z územia jednej zo zmluvných strán bol náležite dovezený na územie druhej zo zmluvných strán a pokiaľ je to potrebné, uvedie colný režim, do ktorého bol tovar prepustený.
3.	Na žiadosť dožadujúceho úradu vykoná dožiadaný úrad potrebné kroky na zabezpečenie dohľadu nad:
(a)	príslušnými fyzickými alebo právnickými osobami, u ktorých možno predpokladať, že porušujú alebo porušili colnú legislatívu na území dožadujúcej strany;
(b)	miestami, kde je tovar uskladnený takým spôsobom, ktorý prejudikuje  podozrenie, že existuje zámer na jeho protiprávny dovoz na územie dožadujúcej strany;
	(c) pohybom tovaru, ktorý bol oznámený dožadujúcou stranou a o ktorom je známe, že by mohol spôsobiť podstatné porušenie colnej legislatívy na území dožadujúcej strany;
	(d) dopravnými prostriedkami, ktoré vyvolávajú odôvodnené pochybnosti, že tieto sú alebo môžu byť použité na porušenie colnej legislatívy na území dožadujúcej strany.

Článok 4
Spontánna pomoc
Strany si v rámci svojej právomoci poskytnú navzájom pomoc, ak zvážia, že je to potrebné na správnu aplikáciu colnej legislatívy, zvlášť keď získajú informácie o:
-	úkonoch, ktoré porušili, porušujú alebo by porušili takúto legislatívu a   o tieto informácie má záujem druhá strana;
-	nových prostriedkoch a metódach pri realizácii úkonov porušujúcich    takúto legislatívu;
-	tovare, o ktorom je známe, že je predmetom podstatného porušovania colnej legislatívy na území druhej strany;
-	príslušných osobách, o ktorých je známe alebo sú podozrivé, že porušujú legislatívu platnú na území strany;
-	dopravných prostriedkoch a kontajneroch, o ktorých je známe alebo existuje podozrenie, že boli, sú alebo by mohli byť použité v rozpore s colnou legislatívou platnou na území druhej strany.

Článok 5
Technická pomoc 
  1. Pomoc, ktorá je upravená touto prílohou, zahŕňa okrem iného informácie  týkajúce sa: 
(a)	podpory činností, ktoré môžu byť užitočné pri prevencii proti porušovaniu predpisov;
(b)	nových metód využívaných pri odhaľovaní páchania priestupkov;
(c)	záznamov a nálezov vychádzajúc z úspešného uplatňovania nových prostriedkov pomoci a techník; a
(d)	nových technológií  a zdokonalených metód spracovania sprievodných dokumentov a nákladu.  
2. Colné orgány strán budú, ak to nie je v rozpore s ich domácou legislatívou, spolupracovať aj v:
(a)	iniciácii, rozvoji alebo zlepšení špeciálnych pilotných programov pre svoj personál;
(b)	tvorbe a udržiavaní komunikačných kanálov medzi nimi s cieľom uľahčiť bezpečnú a rýchlu výmenu informácií;
(c)	zjednodušení efektívnej koordinácie medzi nimi, vrátane výmeny personálu, expertov a výmeny styčných úradníkov;
(d)	posudzovaní a testovaní nového vybavenia alebo procedúr;
(e)	zjednodušovaní a harmonizácii svojich príslušných colných postupov; a
(f)	akýchkoľvek ostatných všeobecných administratívnych záležitostiach, ktoré môžu z času na čas vyžadovať ich spoločnú činnosť.    

Článok 6
Doručenie/Oznámenie
Na žiadosť dožadujúceho úradu vykoná dožiadaný úrad v zhode so svojou legislatívou všetky potrebné opatrenia za účelom
- doručenia všetkých dokumentov,
- oznámenia všetkých rozhodnutí,
v rozsahu tohto protokolu adresátovi, ktorý býva alebo sídli na jeho území. V takomto prípade sa uplatní článok 7 odsek 3.

Článok 7
Forma a obsah žiadosti o pomoc
1.	Žiadosti podľa tejto prílohy sa vyhotovujú písomne. Dokumenty potrebné na výkon takýchto žiadostí budú priložené k žiadosti. Pri urgentných žiadostiach je možné  prijať i ústnu žiadosť, ale musí byť okamžite písomne  potvrdená.
2.	Žiadosti podľa odseku 1 tohto článku budú obsahovať tieto informácie:
	(a) dožadujúci úrad, ktorý predkladá žiadosť;
	(b) požadované opatrenia;
	(c) predmet a dôvody žiadosti;
	(d) zákony, pravidlá a iné obsiahnuté zákonné prvky;
	(e) údaje, čo možno najpresnejšie a vyčerpávajúce o fyzických alebo právnických osobách, ktorých sa žiadosť týka;
	(f) súhrn závažných faktov, okrem prípadov stanovených  v článku 6; a
    (g) súvislosť  medzi požadovanou  pomocou a  predmetom,  na ktorú sa vzťahuje.
3.	Žiadosti sa predkladajú v úradnom jazyku dožadujúceho úradu, v angličtine alebo v jazyku prijateľnom pre tento úrad.
4.	(a) pomoc sa uskutoční priamou komunikáciou medzi príslušnými colnými orgánmi.
(b) v prípade ak colný orgán dožiadanej strany nie je vhodným úradom, ktorý by sa mal zaoberať takouto žiadosťou, musí urýchlene doručiť žiadosť príslušnému úradu, ktorý bude konať na základe žiadosti v súlade so svojimi právomocami alebo poradí dožiadanému orgánu vhodný postup, podľa ktorého by sa malo postupovať.
5.	Ak žiadosť nespĺňa formálne požiadavky, môže byť vyžiadaná  jeho oprava alebo doplnenie; môžu byť však vykonané potrebné predbežné opatrenia.

Článok 8
Vybavenie žiadosti
1.	Dožiadaný úrad príjme všetky odôvodnené opatrenia, aby vybavil žiadosť a keď to bude nutné vynasnaží sa nájsť akékoľvek oficiálne alebo právne opatrenie potrebné na vybavenie žiadosti.
2.	Colný úrad jednej strany bude na základe žiadosti colného úradu druhej strany vykonávať potrebné šetrenie, vrátane dopytovania expertov a svedkov alebo osôb, ktoré sú podozrivé zo spáchania priestupku a vykoná verifikáciu, kontrolu a vyšetrovací prieskum v súvislosti so záležitosťami na ktoré sa vzťahuje táto príloha. 
3.	Na základe žiadosti dožiadaný úrad môže v čo najširšom rozsahu umožniť úradníkom dožadujúceho úradu ich prítomnosť na území dožiadanej strany, ak jej úradníci vyšetrujú priestupky, ktoré sa týkajú dožadujúceho úradu.
4.	Dožadujúci úrad bude, ako o to požiada, oboznámený s časom a miestom činnosti, ktorá je odpoveďou na jeho žiadosť tak, aby sa táto činnosť mohla koordinovať.  
5.	Úradníci dožadujúceho úradu, ktorí sú oprávnení vyšetrovať priestupky môžu žiadať aby dožiadaný úrad preveril príslušné spisy, registre a iné dokumenty, alebo nosiče údajov a poskytol ich kópie, alebo informácie týkajúce sa priestupku.

Článok 9
Forma, v akej má byť informácia oznámená
1.	Dožiadaný úrad oznámi dožadujúcemu úradu výsledky šetrenia vo forme dokumentov, overených kópii dokumentov, správ a podobne a ak je to nevyhnutné tak aj ústne.
2.	Dokumenty uvedené v odseku 1 sa môžu nahradiť počítačovou  informáciou vytvorenou v akejkoľvek forme na ten istý účel, každá informácia potrebná pre výklad alebo využitie takýchto počítačových informácií bude zaslaná súčasne. 

Článok 10
Výnimky z povinnosti poskytnúť pomoc
1.	V prípade ak dožiadaná strana je toho názoru, že vyhovenie žiadosti by narušilo jej suverenitu, bezpečnosť, verejný poriadok, alebo iné zásadné národné záujmy, alebo by narušilo priemyselné, obchodné alebo profesijné tajomstvo pomoc môže byť odmietnutá alebo žiadosti môže byť vyhovené za určitých podmienok alebo požiadaviek. Pomoc môže byť tiež odmietnutá, ak žiadosť obsahuje menové alebo daňové obmedzenia iné ako obmedzenia týkajúce sa colných sadzieb.
2.	Ak dožadujúci úrad žiada pomoc, ktorú by sám nebol schopný na požiadanie poskytnúť, zameria sa na tento fakt vo svojej žiadosti. Potom bude na dožiadanom úrade rozhodnúť sa, akým spôsobom bude reagovať na túto žiadosť.
3.	Ak pomoc je odoprená alebo odmietnutá, rozhodnutie alebo dôvody musia byť potom oznámené bezodkladne dožadujúcemu úradu.

Článok 11
Povinnosť utajenia
1.	Každá informácia v akejkoľvek forme podľa tejto prílohy bude utajená. Vzťahujú sa na ňu predpisy o utajovaní skutočností a požíva podobnú ochranu, ktorá sa poskytuje v súlade s príslušnými právnymi predpismi, ktoré sa týkajú takého istého druhu informácií a sú uplatňované stranou, ktorá ju získala. 
2.	Osobné dáta môžu byť prenášané len vtedy, ak úroveň osobnej ochrany, ktorú umožňuje právna úpravy v zmluvných stranách je rovnocenná. Strana napokon zabezpečí úroveň ochrany založenej na princípoch stanovených v Dodatku k tejto Prílohe.

Článok 12
Použitie informácií
1.	Získané informácie, dokumenty a iné písomnosti získané počas vzájomnej pomoci sa použijú výhradne pre účely tejto prílohy vrátane použitia pri súdnom a správnom konaní.  
2.	Dožadujúci úrad nemôže použiť dôkaz alebo informáciu získanú podľa tejto prílohy na iné účely než sú stanovené v žiadosti bez predchádzajúceho písomného súhlasu dožiadaného úradu. 
3.	Ak dochádza k výmene osobných údajov podľa tejto prílohy, colné orgány zmluvných strán zabezpečia ich využitie len na účely uvedené v žiadosti a podľa podmienok ktoré môže uplatniť dožiadaná strana. 
4.	Ustanovenia odseku 1 a 2 tohto článku sa nevzťahujú na informácie ktoré sa týkajú deliktov vo vzťahu k drogám a psychotropným látkam. Takéto informácie môžu byť poskytnuté úradom dožadujúcej strany priamo činným v boji proti drogám. .

Článok 13
Spisy, dokumenty a svedkovia
1.	Colné orgány zmluvných strán na základe žiadosti poskytnú dokumentáciu o preprave a expedícii tovaru, kde je uvedená hodnota, pôvod a smerovanie takéhoto tovaru. 
2.	Originály spisov, dokumentov a ostatných materiálov sa môžu vyžiadať len v prípade ak by kópie boli nedostatočné. Na základe špeciálnej žiadosti budú vhodne overené kópie príslušných spisov, dokumentov a ostatných materiálov. 
3.	Originály spisov, dokumentov a ostatných materiálov, ktoré boli doručené dožadujúcemu úradu budú pri najbližšej príležitosti vrátené. Práva dožiadaného úradu alebo tretích strán zostanú neporušené. Na základe žiadosti budú bezodkladne vrátené originály potrebné pre arbitráž alebo na podobné účely. 
4.	Na základe žiadosti colného orgánu jednej strany colný orgán druhej strany poverí svojich zamestnancov, ak s tým zamestnanec súhlasí, vystupovať ako svedok v súdnom alebo správnom konaní na území dožadujúcej zmluvnej strany a poskytnúť také spisy, dokumenty a ostatné materiály alebo ich overené kópie, ktoré sú považované za nevyhnutné pre konanie. V takejto žiadosti musí byť určený čas, miesto a spôsob konania a v akom rozsahu bude zamestnanec vypovedať. 

Článok 14
Náklady 
1.	Colné orgány zmluvných strán sa vzdávajú všetkých nárokov, pokiaľ ide o úhradu nákladov vzniknutých podľa tejto prílohy, okrem nákladov na svedkov, poplatkov na expertov a náklady na tlmočníkov, ktorí nepracujú vo verejných službách.
2.	Ak sú náklady podstatnej a výnimočnej povahy, alebo budú požadované, s cieľom vybaviť žiadosť, v tom prípade colné orgány strán prediskutujú podmienky na základe ktorých bude žiadosť vybavená, ako aj spôsob úhrady nákladov. 

Článok 15
Implementácia
1.	Vykonávaním tejto prílohy sú poverené colné úrady strán. Rozhodujú o všetkých praktických opatreniach a úpravách potrebných na jej použitie, pričom berú do úvahy pravidlá v oblasti ochrany údajov.
2.	Na základe konzultácií, colné úrady strán môžu vydať akýkoľvek administratívny predpis, ak je potrebný pre implementáciu tejto prílohy.  
3.	Colné úrady zmluvných strán sa môžu navzájom dohodnúť na priamom styku vyšetrovacích orgánov.

Dodatok k Prílohe I článku 7

ZÁKLADNÉ PRINCÍPY OCHRANY DÁT

1.	Osobné dáta podliehajúce automatickému spracovaniu budú:
(a)	získané a spracované čestne a zákonne,
(b)	uchované pre špeciálne a oprávnené dôvody a nezneužité pre spôsoby nezlučiteľné s týmito účelmi,
(c)	adekvátne, relevantné a neprevyšujúce vzťah ku ktorým boli vyvolané,
(d)	presné a kde je nutné aj obnovované,
(e)	uchovávané vo forme, ktorá dovoľuje identifikáciu subjektov dát, nie dlhšie, ako sa vyžaduje pre dôvody, pre ktoré boli dáta vyvolané.
2.	Osobné dáta týkajúce sa zdravia, sexuálneho života nesmú byť spracovávané automaticky, pokiaľ domáce zákony neumožňujú ich vhodnú ochranu. To isté bude uplatnené na osobné dáta týkajúce sa kriminálnych skutkov.
3.	Vhodné ochranné opatrenia budú prijaté z dôvodu ochrany uložených osobných dát v automatických dátových súboroch voči neoprávnenému zničeniu alebo náhodnej strate, ako aj voči neoprávnenému prístupu, zmene, alebo distribúcii.
4.	Ktorákoľvek osoba môže byť oprávnená:
(a)	založiť automatický osobný dátový súbor, jeho hlavné účely, ako aj identitu a obvyklé sídlo alebo miesto výkonu podnikania kontrolóra súboru,
(b)	obdržať v rozumných intervaloch a bez nadmerných oneskorení alebo výdavkov potvrdenie, či osobné údaje k nemu sa vzťahujúce sú uchované v automatických dátových súboroch, ako aj komunikácia k nemu o týchto údajoch v zrozumiteľnej forme,
(c)	obdržať v možných prípadoch opravu alebo vymazanie takýchto dát, ak boli spracované voči ustanoveniam domácich zákonov, majúcich dopad na základné princípy stanovené v princípoch 1 a 2 tohto dodatku,
(d)	k náprave, ak bolo požiadané o komunikáciu, alebo v ktoromkoľvek prípade o komunikáciu, opravu alebo vymazanie, ak nie je v súlade s odsekmi b a c tohto princípu.
5.	Nebude umožnená žiadna výnimka z ustanovení podľa princípu 1, 2 a 4 tohto dodatku, okrem limitov stanovených v tomto princípe.
6.	Nebudú umožnené výnimky z ustanovení podľa princípov 1, 2 a 4 tohto dodatku, pokiaľ takáto výnimka je umožnená zákonom zmluvnej strany a tvorí potrebné opatrenie v demokratickej spoločnosti so záujmom na:
(a)	ochranu štátnej bezpečnosti, verejnej ochrany a menových záujmov štátu alebo potlačenia kriminálnych činov,
(b)	ochranu subjektov dát alebo práv a slobôd ostatných. 
7.	Zákazy uplatnenia práv špecifikovaných v princípe 4 odsekov b, c a d tohto dodatku môžu byť poskytnuté zákonom pokiaľ ide o automatizované osobné súbory používané pre štatistické alebo vedecko-výskumné účely, kde nie je viditeľné riziko porušenia súkromia subjektov dát. 
8.	Žiadne z ustanovení tohto dodatku nemôže byť vyložené ako obmedzujúce alebo inak ovplyvňujúce zmluvné strany garantovať subjektom dát širšie opatrenia ochrany ako je vymedzené v tomto dodatku.

PRÍLOHA II K ČLÁNKU 7

 VZÁJOMNÁ POMOC V COLNÝCH ZÁLEŽITOSTIACH

Článok 1
Definície
Pre účely tejto prílohy :
(a)	„colná legislatíva" znamená zákony a predpisy uplatňované na území  zmluvných strán colnými orgánmi, ktoré sa týkajú dovozu, vývozu a tranzitu tovaru, alebo akéhokoľvek colného režimu zahrňujúc oparenia zákazu, reštrikcie a kontroly; 
(b)	„colná sadzba" znamená všetky clá, dane, dávky a iné poplatky, ktoré sú vymeriavané a vyberané na územiach zmluvných strán, v súlade s colnou legislatívou, ale nezahrňuje dávky a poplatky, ktorých výška je limitovaná čiastkou zodpovedajúcou  približným nákladom za poskytnuté služby,
(c)  delikt" znamená akékoľvek porušenie alebo akýkoľvek pokus o porušenie colnej legislatívy;
(d) „dožadujúci úrad" znamená colný orgán, ktorý predkladá žiadosť o pomoc; 
(e)  „dožiadaný úrad" znamená colný orgán, od ktorého sa žiada pomoc; 
(f) „colný orgán" znamená v Bulharskej republike - Generálne riaditeľstvo ciel, Národná colná agentúra Ministerstva financií, a v Chorvátskej republike -  Ministerstvo financií – Colné  riaditeľstvo. 

Článok 2
Rozsah protokolu
1. Strany si budú navzájom pomáhať pri zabezpečovaní správnej aplikácie colnej legislatívy spôsobom a za podmienok uvedených v tejto prílohe, najmä prevenciou, odhaľovaním a vyšetrovaním porušovania tejto legislatívy.
2. Pomoc v colných otázkach poskytovaná na základe tejto prílohy bude poskytovaná v súlade s legislatívou platnou na území dožiadanej strany a v rámci kompetencií a zdrojov dožiadaného orgánu. Ak to je potrebné, dožiadaný orgán môže zabezpečiť aby pomoc bola poskytnutá iným kompetentným orgánom v súlade s legislatívou platnou na území dožiadanej zmluvnej strany. Táto príloha neprejudikuje pravidlá, ktoré upravujú vzájomnú pomoc v oblasti kriminálneho vyšetrovania. 

Článok 3
Pomoc na požiadanie
1.	Na požiadanie dožadujúceho úradu bude dožiadaný úrad poskytovať v rozsahu svojich právnych možností všetky príslušné informácie, aby  zabezpečil správnu aplikáciu colnej legislatívy vrátane informácií týkajúcich sa vykonávaných alebo plánovaných operácii, ktoré sú alebo by boli v rozpore s legislatívou.
2.	Na požiadanie colný úrad bude informovať, či tovar vyvezený z územia jednej zo zmluvných strán bol patrične dovezený na územie druhej  zmluvnej strany a pokiaľ je to potrebné, uvedie colný režim, do ktorého bol tovar prepustený.
 Na žiadosť dožadujúceho úradu vykoná dožiadaný úrad potrebné kroky na zabezpečenie dohľadu nad:
(a)	fyzickými alebo právnickými osobami, u ktorých možno predpokladať, že sa dopustili priestupku a najmä tie, ktoré sa pohybujú do a z územia  dožiadanej strany;
(b)	pohybom tovaru o ktorom sa predpokladá, že existuje zámer na jeho protiprávny dovoz na alebo z jej územia;
	(c) dopravnými prostriedkami, ktoré vyvolávajú odôvodnené pochybnosti, že tieto sú alebo môžu byť použité na porušenie colnej legislatívy platnej na území druhej strany.

Článok 4
Spontánna pomoc
Strany si poskytnú navzájom pomoc v súlade so zákonmi a predpismi ak zvážia, že je to potrebné na správnu aplikáciu colnej legislatívy, zvlášť keď získajú informácie o:
(a)	operáciách, ktoré porušili, porušujú alebo by porušili colnú legislatívu a o tieto informácie má záujem druhá strana;
(b)	nových prostriedkoch alebo metódach pri realizácii takýchto úkonov; 
(c)	tovare, o ktorom je známe, že je predmetom podstatného porušovania colnej legislatívy.

Článok 5
Doručenie/Oznámenie
Na žiadosť dožadujúceho úradu doručí dožiadaný úrad v zhode s legislatívou platnou na území dožiadanej strany všetky dokumenty a oznámi rozhodnutia vydané dožadujúcim orgánom podľa tohto protokolu adresátovi, pôsobiacom alebo sídliacom na jeho území. V takomto prípade sa uplatní článok 6, 
odsek 3.

Článok 6
Forma a obsah žiadosti o pomoc
1.	Žiadosti podľa tejto prílohy sa vyhotovujú písomne. Dokumenty potrebné na výkon takýchto žiadostí budú priložené k žiadosti. Pri urgentných žiadostiach je možné  prijať i ústnu žiadosť, ale musí byť okamžite písomne  potvrdená.
2.	Žiadosti podľa odseku 1 tohto článku budú obsahovať tieto informácie:
	(a) názov dožadujúceho úradu, ktorý predkladá žiadosť;
	(b) požadované opatrenia;
	(c) predmet a dôvody žiadosti;
	(d) zákony, predpisy a iné príslušné právne prvky;
	(e) údaje, čo možno najpresnejšie a vyčerpávajúce o fyzických alebo právnických osobách, ktorých sa šetrenie týka;
	(f) súhrn závažných faktov, okrem prípadov stanovených  v článku 5.
3.	Žiadosti sa predkladajú v úradnom jazyku dožadujúceho úradu, v angličtine alebo v jazyku prijateľnom pre tento úrad.
4.	Ak žiadosť nespĺňa formálne požiadavky, môže byť vyžiadaná  jeho oprava alebo doplnenie.
5.	Dokumenty podľa odseku 1 tohto článku môžu byť nahradené počítačovými informáciami v akejkoľvek forme pre ten istý účel. Všetky príslušné informácie pre výklad alebo využitie materiálu by mali byť doručené súčasne.

Článok 7
Vybavenie žiadosti
1.	Za účelom vyhovenia žiadosti o pomoc dožiadaný úrad, alebo ak nemôže konať sám, iný správny orgán, ktorému dožiadaný úrad žiadosť postúpi, bude v rámci svojej právomoci a dostupných prostriedkov pri poskytovaní informácií ktoré vlastní, pri vykonávaní potrebných dopytov alebo pri zabezpečení ich získania postupovať tak, ako keby konal z vlastnej iniciatívy, alebo na žiadosť iných úradov strany. 
2.	Žiadosti o pomoc sa vybavujú v súlade so zákonmi a inými zákonnými nástrojmi dožiadanej strany. 
3.	Riadne splnomocnení úradníci jednej strany môžu so súhlasom druhej strany a za podmienok ktoré táto strana stanovila získať od úradov dožiadaného úradu alebo iného úradu, ktorému je dožiadaný úrad nadriadený informácie týkajúce sa porušenia colnej legislatívy ktoré dožadujúci úrad potrebuje pre účely tejto prílohy. 
4.	Úradníci jednej strany môžu so súhlasom druhej strany a za podmienok, ktoré táto strana stanovila, byť prítomní pri šetreniach vykonávaných na jej území. Nebudú mať právo vykonávať akýkoľvek právny úkon. 

Článok 8
Výnimky z povinnosti poskytnúť pomoc
1.	Strany môžu odmietnuť poskytnúť pomoc, poskytnúť ju čiastočne alebo za určitých podmienok alebo požiadaviek tejto prílohy, ak by to:
(a)	mohlo narušiť suverenitu, verejný poriadok, bezpečnosť, alebo iné zásadné záujmy dožiadanej zmluvnej strany; alebo
(b)	spôsobilo porušenia priemyselného, obchodného alebo profesijného tajomstva. 
2.	Ak dožadujúci úrad žiada pomoc, ktorú by sám nebol schopný na požiadanie poskytnúť, zameria sa na tento fakt vo svojej žiadosti. Vyhovenie takejto žiadosti bude na zvážení dožiadaného úradu.
3.	Ak pomoc je odoprená alebo odmietnutá, dôvody pre odmietnutie alebo zamietnutie musia byť bezodkladne oznámené dožadujúcemu úradu.

Článok 9
Povinnosť utajenia

1.	Informácie, dokumenty a ostatné písomnosti obdržané podľa tejto prílohy nebudú použité na iné účely, ako sú účely stanovené v tejto prílohe bez písomného súhlasu colného úradu, ktorý ich poskytol.
 
2	Každá informácia v akejkoľvek forme podľa tejto prílohy bude utajená. Príloha bude dôvernej povahy. Vzťahujú sa na ňu predpisy o utajovaní skutočností a požíva podobnú ochranu, ktorá sa poskytuje v súlade s príslušnými právnymi predpismi, ktoré sa týkajú takého istého druhu informácií a sú uplatňované stranou, ktorá ju získala. 
3.	Odsek 1 nebráni využitiu informácií v akomkoľvek súdnom alebo správnom konaní, ktoré je vyvolané porušením colnej legislatívy. 

Článok 10
Použitie informácií
Dožiadaný úrad poskytne výsledky žiadostí dožadujúcemu úradu formou správ, dôkazového materiálu alebo overených kópií dokumentov. Originálne spisy a dokumenty budú vyžiadané len v prípadoch, ak sú overené kópie nedostatočné. Doručené spisy a dokumenty budú vrátené pri najbližšej príležitosti.    

Článok 11
 Experti a svedkovia
Dožiadaný úrad jednej strany môže na základe žiadosti dožadujúceho úradu druhej strany poveriť svojich úradníkov, aby vystupovali ako experti alebo svedkovia v súdnom alebo správnom konaní v rozsahu stanoveného touto prílohou na území druhej strany. 

Článok 12
Náklady na pomoc
Strany sa vzdávajú všetkých nárokov pokiaľ ide o úhradu nákladov vzniknutých pri vykonávaní tejto prílohy, okrem poplatkov na expertov, svedkov, tlmočníkov a prekladateľov, ktorí nepracujú vo verejných službách.

Článok 13
Implementácia
1.	Vykonávaním tejto prílohy sú poverené Ministerstvo financií - Colné riaditeľstvo Chorvátskej republiky a Generálne riaditeľstvo ciel, Národná colná agentúra Ministerstva financií. Rozhodujú o všetkých praktických opatreniach a úpravách potrebných na uplatňovanie tejto prílohy, pričom berú do úvahy pravidlá v oblasti ochrany údajov.
2.	Colné úrady zmluvných strán sa môžu navzájom dohodnúť na priamom styku príslušných orgánov.